Pinaattilettu rahkan kera.
**Pinaattiohukainen** eli **pinaattilettu** on ohukainen, jonka taikinaan on sekoitettu hienonnettua pinaattia. Pinaattilettuja on Suomessa tavallista tarjoilla puolukkahillon tai -survoksen, savukalan tai jauhelihakastikkeen kanssa.

Pinaattiohukaiset einestuotteena ja puolivalmisteena
----------------------------------------------------

Suomessa pinaattiletut ovat veriohukaisten ja porkkanaohukaisten tavoin usein ruokatehtaassa valmistettuja einesruokia. Niitä myydään muun muassa tuotemerkeillä Atria ja Pirkka. Saarioinen pakkaa einespinaattiohukaistensa mukaan myös puolukkahillon. Espoolainen Kruunu Herkku Oy tekee luomupinaattiohukaisia. Helsinkiläinen Lagerblad Foods tekee gluteenittomia, vegaanisia, maidottomia ja laktoosittomia pakastettuja pinaatti-porkkanaohukaisia. Mustasaarelainen Riitan Herkku valmistaa isoja pinaattiohukaisia nimellä Pinaattiräiskäleet.

*Helsingin Sanomat* ihmetteli vuonna 2007 Atrian pinaattiohukaisten pakkauksen lämmitysohjetta, jossa letut neuvotaan laittamaan uuniin alumiinifoliolla peitettyinä, vaikka lämmitysaika näin moninkertaistuu. Valmistaja vastasi sen estävän lettujen kuivumisen. Lehden mielestä energiatehokkain ja nopein tapa olisi lämmitys paistinpannulla, minkä neuvon antamista valmistaja lupasi harkita.

Ainakin 1970-luvulta asti on saatavana ollut myös pinaattiohukaisjauhetta.

Valmistustapoja ja muunnelmia
-----------------------------

Pinaattilettuja voi tehdä itse sekoittamalla lettutaikinaan tuoretta tai pakastepinaattia, tai jatkamalla tähteeksi jäänyttä pinaattimuhennosta kananmunalla ja vehnäjauhoilla ja paistamalla seos pannulla. Pinaattiohukaisiksi voidaan kutsua myös pinaattimuhennoksella täytettyjä tavallisia ohukaisia.

Valkoisten vehnäjauhojen tilalla tai lisäksi pinaattilettutaikinaan käytetään myös ruisjauhoa, hiivaleipäjauhoa, härkäpapujauhoa, spirulinajauhoa, tattarijauhoa, kaurajauhoa tai muuta gluteenitonta jauhoa, spelttivehnäjauhoa, kikhernejauhoa tai ohrajauhoa. 

Pinaatin sijasta tai lisäksi lettuihin voi käyttää nokkosta, lehtikaalia ja sitruunamelissaa.

Tarjoilutapoja
--------------

Miedon makuiset pinaattiohukaiset sopivat tarjoiltaviksi monenlaisten lisukkeiden kanssa ja monella eri aterialla. Etenkin muualla kuin Suomessa pinaattilettuja tarjotaan aamiaisella esimerkiksi rahkan kera. Niitä voi tarjota alkuruokana esimerkiksi blinien tavoin mädin ja smetanan kera, pääruokana erilaisilla täytteillä, juustokuorrutuksella tai valkokastikkeen kera, tai letuista voi rakentaa lasagnen kaltaisen uuniruoan. Pinaattiletut voi tarjoilla myös makeana jälkiruokana: tukholmalainen Örtagården-kasvisravintola Östermalmin kauppahallissa oli 1990-luvulla tunnettu kanelilla ja vaniljasokerilla maustetuista makeista pinaattiletuista, jotka tarjoiltiin hillon ja kermavaahdon kera.

Kouluruokana
------------

Pinaattilettuja tarjotaan Suomessa usein myös kouluruokana, ja ne ovat kalapuikkojen ohella vuosikymmenestä toiseen koululaisten suosikkiruokia. Vuonna 2010 Porvoossa pinaattiletut poistettiin koulujen ruokalistalta muutamien aikuisten valitettua niiden lisäainemääristä, huolimatta siitä että kyselyn mukaan ne olivat porvoolaiskoululaisten suosikkiruoka. Porvoon nuorisovaltuusto teki joulukuussa 2011 pinaattilettujen palauttamisesta aloitteen kaupungin ruokapalvelupäällikölle.

Pinaattilettuja on etenkin Seinäjoen seudun peruskouluissa tarjoiltu 1970-luvun keskivaiheilta lähtien jauhelihakastikkeen kera. Alun perin annokseen kuului vielä kurpitsaraasteella mehustettu porkkanaraaste. Ruokayhdistelmä sai alkunsa kansakouluista peruskouluun siirryttäessä, kun valtakunnallisesti yhtenäistetyt ravitsemussuositukset edellyttivät kouluruoalta entistä tarkempaa ravintoarvojen seurantaa, ja pinaattiletut saivat puolukkosurvoksen sijaan proteiinipitoisemman lisukkeen jauhelihakastikkeesta. Yhdistelmä on yhä monien eteläpohjalaisten peruskoulujen ruokalistalla ja siirtynyt kouluista myös kotikeittiöihin.

Lähteet
-------

1. ↑  Hakusana *pinaattiohukainen* *Kielitoimiston sanakirja*. Kotus. Viitattu 8.10.2018.
2. ↑  Pinaattiletut ja savukalaa *Ilta-Sanomat*. Viitattu 8.10.2018.
3. 1 2  Helinko, Matias: Näin syntyi pinaattilättyjen ja jauhelihakastikkeen yhdistelmä *Seinäjoen Sanomat*.  25.11.2015.  Arkistoitu 8.10.2018. Viitattu 8.10.2018.
4. ↑  Markus, Ossi: Tätä et tiennyt Pirkan pinaattiletuista *Tarkkamarkka-blogi*.  10.1.2016. Viitattu 8.10.2018.
5. ↑  Itikan ohukaistuotanto keskeytyi tehdaspaloon.  *Helsingin Sanomat*, 14.10.1986, s. 8. Näköislehden aukeama (tilaajille).
6. ↑  Saarioinen 200g pinaattiohukaiset puolukkahillolla *Foodie-ruokatietokanta*. S-ryhmä.  Arkistoitu 9.10.2018. Viitattu 8.10.2018.
7. ↑  Kruunu Herkku 350g Luomu pinaattiohukaiset *Foodie-ruokatietokanta*. S-ryhmä. Viitattu 8.10.2018.
8. 1 2  4091 Porkkana-pinaattilettu n. 50 g Lagerblad Foods Oy.  Arkistoitu 8.10.2018. Viitattu 8.10.2018.
9. ↑  Pinaattiräiskäleet 360g Riitan Herkku Oy.  Arkistoitu 8.10.2018.
10. ↑  Salomaa, Janne: Mitä ihmettä? Pinaattiletut pitää lämmittää foliossa *Helsingin Sanomat*.  14.3.2007.   (Tilaajille.)
11. ↑  Herkutellaan marjoilla, mässäillään vihanneksilla.  *Helsingin Sanomat*, 20.7.1972, s. 10. Näköislehden aukeama (tilaajille).
12. ↑  Vaellusruokareseptejä (PDF) (Reseptimoniste, lähteenä mm. Raija Hentman, 2005: *Herkutellen luonnossa*.) Tunturilatu ry.  Arkistoitu 8.10.2018. Viitattu 8.10.2018.
13. ↑  Monet ruoantähteet sopivat hyvin ohukaistaikinaan.  *Helsingin Sanomat*, 22.3.1965, s. 11. Näköislehden aukeama (tilaajille).
14. ↑  Lyons, Charlotte: Great Pancakes, Crepes & Waffles (Resepti "Spinach crepes". Artikkeli Questia-tietopalvelussa, vaatii tilauksen.) *Ebony, Volume: 51. Issue: 3*.  January 1996.  Arkistoitu 8.10.2018. Viitattu 8.10.2018. (englanniksi)
15. ↑  Rukiiset pinaattiletut  20.6.2016. Raisio Oyj.  Arkistoitu 8.10.2018. Viitattu 8.10.2018.
16. 1 2  Saine-Laitinen, Helena: Pinaattiletut *Maaseudun Tulevaisuus*.  11.08.2017. Viitattu 8.10.2018.
17. ↑  Spirulina-pinaattiletut ja puolukkainen chia-hillo *Puhdistamo-sivusto*. Real Foods Oy.  Arkistoitu 8.10.2018. Viitattu 8.10.2018.
18. ↑  Pehkonen, Heli-Hannele: Gluteenittomat pinaattiletut lohitäytteellä *Beach House Kitchen -ruokablogi*.  2015/11/05. Heli-Hannele Pehkonen. Viitattu 8.10.2018.
19. ↑  Kotitekoiset pinaattiletut ja tomaatti-kevätsipulisalaatti fetajuustolla *Ideoita ja inspiraatiota -sivusto*.  2.8.2017. Anton & Anton. Viitattu 8.10.2018.
20. ↑  Jokin, Salla: Superhelpot pinaattiletut kikhernejauhoista *Focus on Favorites -blogi*.  31.5.2016. Bella-blogit.  Arkistoitu 9.10.2018. Viitattu 8.10.2018.
21. ↑  Pinaattiletut Kippari-Kallen tapaan *Reseptit*.  Päiväyksetön. Valio Oyj. Viitattu 8.10.2018.
22. ↑  Tervo, Pauliina: Lehtikaali-pinaattiletut *Herkän vatsan kokkikoulu*.  3.8.2015. Pauliina Tervo. Viitattu 8.10.2018.
23. ↑  Takala, Mikko: Optio testasi: Nämä pinaattiletut voittavat Saarioisten äitien valmistamat (Resepti kirjasta Darra Goldstein: *Fire + Ice: Classic Nordic Cooking*. Ten Speed Press, 2015.) *Kauppalehti Optio*.  29.1.2016. Viitattu 8.10.2018.
24. ↑  For, Audrey Alfaro: Crepes Offer Blank Canvas for Flavors and Textures.  *The Spokesman-Review*, 12.7.2017, s. D3. Spokane, Washington, USA: Artikkeli Questia-tietopalvelussa (vaatii tilauksen). Viitattu 8.10.2018.  (englanniksi) (Arkistoitu – Internet Archive)
25. ↑  Lasagne de crêpes ricotta et épinards *Un déjeuner de soleil -ruokasivusto*.  13.2.2012. Viitattu 8.10.2018. (ranskaksi)
26. ↑  Kasvisherkkuja kaikkiruokaisille. Rento Örtagården tarjoaa viiniä ja elävää musiikkia.  *Helsingin Sanomat*, 1.5.1997, s. 45. Näköislehden aukeama (tilaajille).
27. ↑  Kalapuikot ja pinaattiletut maistuvat peruskoululaisille.  *Helsingin Sanomat*, 24.2.1997, s. 13. Näköislehden aukeama (tilaajille).
28. ↑  Nykänen, Anna-Stina: Pinaattilettujen paluu *Helsingin Sanomat*.  31.12.2011. Viitattu 8.10.2018.  (Tilaajille.)

Aiheesta muualla
----------------

* Pinaattiletun resepti. Ruokala.net
* Pinaattiletut ja puolukkakiisseli, resepti. Ruokala.net